"Id-direttiva taċ-Chairman tal-PBS, Mark Sammut li kull suġġett u kull mistieden fuq kull programm ta' attwalità tax-xandir pubbliku irid il-permess tal-management huwa insult lill-ġurnalisti u theddida għad-dritt tal-informazzjoni." Kienet din l-istqarrija ta' Repubblika fejn quddiem din it-theddida, l-għaqda kitbet lill-European Broadcasting Union dwar dan l-aġir kundanabbli minn stazzjon pubbliku imħallas mit-taxxi tal-poplu Malti. Qalet li l-PBS mhuwiex la tal-gvern u lanqas tal-oppożizzjoni… ix-xandir pubbliku mhux notice board tal-Gvern. Repubblika kompliet li dan il-mezz tax-xandir jappartieni lill-poplu malti, u għalhekk għandu d-dmir li jwassal informazzjoni u diskussjoni fuq l-attwalità lill-poplu b'mod ħieles u imparzjali. U għalhekk huwa d-dover tiegħu li jkun dejjem pront biex joħloq dibattitu fattwali, meqjus u u oġġettiv fuq dak li qiegħed iseħħ fil-pajjiż u fid-dinja. L-għaqda qalet li din id-direttiva tmur kontra l-kunċett stess ta' "attwalità", u turi biċ-ċar kif il-liberta tal-mezzi tax-xandir għal komunikazzjoni ħielsa u bla xkiel qegħda tiġi mrażżna u fgata. U jidher ċar li min jidderieġi l-PBS mhuwiex qiegħed jaħseb fl-interess tal-poplu, iżda qiegħed jieħu passi li huma karatteristiċi ta' pajjiż taħt dittatorjat. Repubblika tikkundanna bil-qawwi din id-direttiva u tinsisti li din għandha tiġi irtirata minnufih.